
Portfóliók modellezése és kockázati összehasonlítása kopulák segítségével

A 2008-as világválság eseményei rámutattak a pénzügyi szektor szabályozásbeli hiányosságaira, a szektor állami szabályozásának fontosságára, illetve rávilágítottak a szigorúbb kockázatelemzési és kockázatkezelési szabályozás szükségességére.
Dolgozatom ennek apropóján a kockázatelemzés lehetőségeinek módszertani tanulmányozásáról szól, és ezen belül speciálisan a kopulák alkalmazásáról. Megjegyzendő, hogy a Gauss kopulát a gazdasági válság kirobbanása után megpróbálták kikiáltani a válság egyik fő okozójának, mondván, hogy ennek a módszertannak az alkalmazása miatt nem lehetett előre jelezni a válságot. Ebben a dolgozatban a kopulák védelmére kelek, sőt szükségességüket mutatom be bizonyos ritka események modellezésére. Rámutatok a modell alkalmazásának bizonyos előnyeire, és nem siklom át a korlátosságain sem.
Mivel a kopula számos kockázati esemény valószínűségének a modellezésére alkalmazható és speciálisan a pénzügyek területén is sikeresen alkalmazható, úgy gondolom, érdemes a modellezés módszertani palettájára felvenni.
A kopula segítségével a valószínűségi változók közötti összefüggés a peremeloszlásoktól függetlenül számszerűsíthető. Megbízható eredményekhez vezet, olyan esetekben, amikor az együttes eloszlás nem normális eloszlás, ami pedig a pénzügyi világra, értékpapírok együttes ingadozásra jellemző. Ezekben az esetekben más eszközök, mint például a lineáris korreláció már nem alkalmazhatók.
A kopulák segítségével jó lehetőség nyílik a ritka események modellezésére is.
Dolgozatomban egy példán bemutatom, hogyan különböznek egy szimulált portfólió extrém értékei, ha különböző kopulákból generáljuk az összefüggés rendszert, miközben a peremeloszlások azonosak és a korrelációs együttható is azonos.
Érdemes külön kiemelni, hogy hasznosságuk miatt egyre több teret nyernek a programcsomagok, amiket a szakértők alkalmazhatnak az együttes eloszlások modellezésre. Ezeknek egy rövid ismertetőjével zárom dolgozatom, illetve kitekintést nyújtok további kutatásokra.



